2021/0238 (NLE)

Ettepanek:

NÕUKOGU RAKENDUSOTSUS

Iirimaa taaste- ja vastupidavuskavale antud hinnangu heakskiitmise kohta

EUROOPA LIIDU NÕUKOGU,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 12. veebruari 2021. aasta määrust (EL) 2021/241, millega luuakse taaste- ja vastupidavusrahastu, eriti selle artiklit 20,

võttes arvesse Euroopa Komisjoni ettepanekut

ning arvestades järgmist:

(1)COVID-19 puhangul on olnud häiriv mõju Iirimaa majandusele. 2019. aastal oli sisemajanduse koguprodukt (SKP) elaniku kohta 231 % ELi keskmisest. Pandeemiast hoolimata suurenes Iirimaa reaalne SKP 2020. aastal tänu väga headele tulemustele IKT- ja farmaatsiasektoris 3,4 % võrra ning komisjoni 2021. aasta suvise prognoosi kohaselt peaks see ajavahemikul 2020–2021 tõusma kokku 10,8 % võrra. Keskpika perioodi majanduslikke näitajaid mõjutavate pikemaajaliste aspektide seas on avaliku ja erasektori suur võlakoormus ning ülimalt negatiivsed netoväliskohustused ja on võimalik, et pandeemia on jätnud püsiva jälge tööturu dünaamikale ja struktuurile.

(2)9. juulil 2019 ja 20. juulil 2020 esitas nõukogu Euroopa poolaasta raames Iirimaale soovitused. Ennekõike soovitas nõukogu Iirimaal võtta kõik vajalikud meetmed, et reageerida tulemuslikult pandeemiale, saavutada keskpika perioodi konservatiivne eelarvepositsioon ja tagada võla jätkusuutlikkus, suurendades samal ajal investeeringuid. Samuti soovitati riigil parandada oma tervishoiusüsteemi kulutasuvust, kättesaadavust ja säilenõtkust. Lisaks sellele soovitas nõukogu, et Iirimaa toetaks aktiivse kaasamise ja oskuste täiendamise kaudu tööhõivet, tegeleks digilõhe ohuga, muu hulgas haridussektoris, suurendaks taskukohase ja kõrgetasemelise lastehoiu kättesaadavust ning pakuks praegusest enam sotsiaaleluruume ja taskukohaseid eluasemeid. Nõukogu soovitas samuti võtta meetmeid, et tagada ettevõtetele pandeemia kontekstis juurdepääs likviidsusele, kiirendada avaliku sektori investeeringuprojektide elluviimist ja soodustada erasektori investeeringuid, et toetada majanduse taastumist. Muu hulgas soovitas nõukogu Iirimaal keskenduda investeeringutele rohe- ja digipöördesse, eriti energia keskkonnahoidliku ja tõhusa tootmise ja kasutamise, säästva transpordi ja vee vallas, samuti teadusuuringutesse ja innovatsiooni ning digitaristusse. Lisaks esitas nõukogu riigile soovituse laiendada maksubaasi, tegeleda maksusüsteemi nende elementidega, mis lihtsustavad agressiivset maksuplaneerimist, ning tõhustada usaldusfondi- ja äriühinguteenuste pakkujate suhtes rakendatavaid rahapesuvastaseid järelevalve- ja täitemeetmeid. Hinnanud riikliku taaste- ja vastupidavuskava esitamise ajal nende riigipõhiste soovituste rakendamisel tehtud edusamme, leiab komisjon, et täielikult on rakendatud soovitus võtta kooskõlas stabiilsuse ja majanduskasvu pakti üldise vabastusklausliga kõik vajalikud meetmed, et reageerida tulemuslikult pandeemiale ning toetada majandust ja selle taastumist. Märkimisväärseid edusamme on tehtud soovituste puhul, mis puudutavad likviidsusele juurdepääsu tagamist ettevõtetele ning investeeringutega seotud poliitikat energia keskkonnahoidliku ja tõhusa tootmise ja kasutamise vallas. Samuti on kavaväliselt üldiselt rahuldaval moel täidetud soovitust suurendada taskukohase ja kõrgetasemelise lastehoiu kättesaadavust.

(3)2. juunil 2021 avaldas komisjon Euroopa Parlamendi ja nõukogu määruse (EL) nr 1176/2011 artikli 5 alusel Iirimaa kohta põhjaliku analüüsi. Komisjon järeldas oma analüüsi tulemusena, et Iirimaal esineb makromajanduslik tasakaalustamatus, mis on eelkõige seotud suure avaliku ja erasektori võlakoormuse ning netoväliskohustustega, ja et need nõrgad kohad püsivad.

(4)[Nõukogu soovituses euroala majanduspoliitika kohta soovitati euroala liikmesriikidel võtta meetmeid, sealhulgas taaste- ja vastupidavuskavade kaudu, et muu hulgas tagada majanduse taastumist toetav poliitiline hoiak ning lähenemise, vastupanuvõime ning kestliku ja kaasava majanduskasvu edasine parandamine. Nõukogu soovituses soovitati ka tugevdada riiklikke institutsioonilisi raamistikke, tagada makromajanduslik finantsstabiilsus, viia lõpule majandus- ja rahaliidu loomine ning tugevdada euro rahvusvahelist positsiooni.] [If the Council recommendation is not adopted by the time of the CID adoption, please remove the recital].

(5)28. mail 2021 esitas Iirimaa vastavalt määruse (EL) 2021/241 artikli 18 lõikele 1 komisjonile oma riikliku taaste- ja vastupidavuskava. See esitati pärast konsultatsioone, mis viidi läbi kohalike ja piirkondlike omavalitsuste, sotsiaalpartnerite, kodanikuühiskonna organisatsioonide, noorteorganisatsioonide ja muude asjaomaste sidusrühmadega kooskõlas riikliku õigusraamistikuga. Taaste- ja vastupidavuskavade riiklik omalus on aluseks nende edukale rakendamisele ja kestvale mõjule riiklikul tasandil ning usaldusväärsusele Euroopa tasandil. Kõnealuse määruse artikli 19 kohaselt on komisjon hinnanud taaste- ja vastupidavuskava asjakohasust, tulemuslikkust, tõhusust ja sidusust kooskõlas kõnealuse määruse V lisas esitatud hindamissuunistega.

(6)Taaste- ja vastupidavuskavadega tuleks püüda saavutada määrusega (EL) 2021/241 loodud taaste- ja vastupidavusrahastu ning nõukogu määrusega (EL) 2020/2094 loodud ELi taasterahastu üldeesmärke, et toetada taastumist COVID-19 kriisi järel. Nende abil tuleks edendada liidu majanduslikku, sotsiaalset ja territoriaalset ühtekuuluvust, toetades määruse (EL) 2021/241 artiklis 3 osutatud kuut sammast.

(7)Liikmesriikide taaste- ja vastupidavuskavade rakendamine on kogu ELi hõlmav investeerimisprojektide ja reformide kooskõlastatud elluviimine. Kuna neid reforme ja investeeringuid tehakse kooskõlastatult ja ühel ajal ning viiakse läbi ka piiriüleseid projekte, toetavad need üksteist vastastikku ja nende positiivne mõju kandub üle kogu liitu. Seega tuleneb ligikaudu kolmandik rahastu mõjust liikmesriikide majanduskasvule ja töökohtade loomisele teiste liikmesriikide tegevuse ülekanduvast mõjust.

Kuue samba rakendamisele kaasa aitavad tasakaalustatud lahendused